Covid-19-statistieke: Wes-Kaap skop vas oor inperkingDie Wes-Kaapse premier, Alan Winde. (Foto: Armand Hough/ANA) Die Wes-Kaap gaan vasskop teen nog ŉ afsonderingstydperk. Premier Alan Winde sê die provinsie is ten gunste van gefokusde, plaaslike ingryping wat op wetenskaplike bewyse gegrond is. Daar is toenemend kommer oor die Covid-19-situasie en die nasionale koronavirusbevelsraad (NCCC) het Dinsdag vergader om die styging in gevalle in sekere provinsies – waaronder die Wes-Kaap – te bespreek. Die president vergader intussen ook Woensdag met onder meer die nege premiers. Winde sê by hierdie vergadering sal die Wes-Kaap ŉ sterk argument teen enige “stomp instrument, soos afsondering” uitmaak. “Ons moet eers alles moontlik deur ons individuele en gesamentlike optrede doen om te verseker die vlaag word gestuit en om te verhoed dat só ŉ strategie [soos die inperkingstyd] ooit weer gebruik word. “ŉ Afsonderingstydperk gaan rampspoedig vir ons ekonomie wees, dit gaan groot werksverliese en ŉ menslike ramp veroorsaak en moet ten alle koste vermy word,” het Winde gesê. Volgens dr. Zweli Mkhize, minister van gesondheid, was daar tot dusver 132 865 bevestigde Covid-19-gevalle in die Wes-Kaap. Dit is 16,8% van alle gevalle tot dusver. Winde sê wat nodig is, is praktiese, gefokusde en plaaslike ingryping om te verseker die gesondheidstelsel word beskerm en die verspreiding van Covid-19 gestuit – terwyl die ekonomie terselfdertyd so oopgestel moontlik bly. Hy sê dié ingrypings moet ook op wetenskap gegrond wees. Winde sê hy gaan ŉ beroep op Ramaphosa doen om meer mag aan provinsiale regerings te gee om die ingrypings by spesifieke geografiese brandpunte in werking te stel. Hy sê mense moet ook hul gedrag aanpas en dat die herleiding van polisiëringshulpbronne om die regulasies af te dwing, terwyl misdaad voortduur, uiters problematies is. Mkhize het Dinsdagaand gesê daar is landwyd nou 792 299 bevestigde Covid-19-gevalle, nadat 2 295 nuwe gevalle aangemeld is. Nog 109 Covid-19-verwante sterftes is ook bevestig. Hiervan was 36 in die Oos-Kaap, 12 in die Vrystaat, vyf in Gauteng, 12 in KwaZulu-Natal, 17 in Noordwes en 27 in die Wes-Kaap. Die sterftesyfer weens Covid-19 staan op 21 644.